
A Rákóczi szabadságharc és Eger

A II. Rákóczi Ferenc fejedelem által vezetett szabadságharcot a kora újkori magyar történelem függetlenségi küzdelmeinek sorában az egyik legkiemelkedőbb megmozdulásként értelmezhetjük, figyelembe véve annak bel- és külpolitikai, gazdasági, társadalmi, közjogi, s nem utolsó sorban kultúrtörténeti jelentőségét. Dolgozatomban e szabadságjogokért folytatott küzdelmet, mint önálló várostörténeti perspektívát kezelve, Eger város vonatkozásában törekszem a történeti irodalomban legalább részben megjelenő legfontosabb had-, gazdaság- és társadalomtörténeti kérdéseinek újragondolására, illetve ezzel párhuzamosan Eger város viszonyainak megrajzolására 1687. évi visszafoglalásától egészen a szabadságharc 1711. évi lezárulásáig. A felvetődő kérdések számának és jellegének megfelelően dolgozatom egy hosszabb távú „kutatási projekt” első, ám annál fontosabb állomásának tekinthető, hiszen munkámban meghatározom a vizsgálatok további lehetséges irányait, illetve módszereit.



